Thyboen Jonas Vingegaard skal helt som ventet køre Tour de France. Tirsdag er den 25-årige dansker officielt blevet udtaget til Jumbo-Vismas hold til det tre uger lange etapeløb, der begynder i Danmark i næste uge. Hollænderne er dermed de første til at annoncere mandskabet til Tour de France. I en pressemeddelelse bekræfter Jumbo-Visma, at Jonas Vingegaard og Primoz Roglic bliver kaptajner med henblik på klassementet, mens Wout van Aert skal køre efter pointtrøjen. - Vi har flere ambitioner, så vi har valgt ryttere, der er bedst i forskellige terræner. Vi skal føre vores kaptajner sikkert igennem den første hektiske uge, men vi skal også være i stand til at gøre det svært for de øvrige favoritter, når vi kommer til bjergene, siger Jumbo-Vismas sportsdirektør, Merijn Zeeman. Tour de France begynder 1. juli med en enkeltstart i København.

Referat:
Jumbo-Visma stiller til start i Tour de France med målsætningen om at vinde den grønne pointtrøje og den gule førertrøje.